**Άμεση πρόσληψη όλων των αναπληρωτών, σε όλες τις δομές και όλες τις ειδικότητες, σε μία φάση, στα τέλη Αυγούστου!**

Συναδέλφισσες, συνάδελφοι

**Λίγες μέρες πριν την έναρξη της νέας σχολικής χρονιάς, η αγωνία χιλιάδων αναπληρωτών εκπαιδευτικών κορυφώνεται.** Κάποιοι από τους συναδέλφους μας ονομάστηκαν “απορριφθέντες λόγω παραβόλου” εξαιτίας των τεχνικών λαθών του συστήματος και της κυβερνητικής αναλγησίας. Κάποιοι άλλοι είδαν στους νέους πίνακες τραγικά λάθη στη μοριοδότησή τους, που ίσως τους αφήσουν εκτός εργασίας. **Ζούμε σε όλο της το μεγαλείο την εφαρμογή, από τη Ν.Δ, του νόμου Γαβρόγλου (ΣΥΡΙΖΑ),** με τις τεράστιες ανακατατάξεις στους πίνακες λόγω του προσοντολoγίου, με την ουσιαστική κατάργηση της προϋπηρεσίας, με το αέναο κυνήγι των προσόντων.

**Σαν μην έφταναν όλα τα παραπάνω, η κυβέρνηση της Ν.Δ. και το Υπουργείο Παιδείας, μέσω διαρροών ή “έγκυρων πληροφοριών” αφήνει να διαχέεται ότι δεν θα γίνουν στην πρώτη φάση προσλήψεις για παράλληλη στήριξη και ΖΕΠ.**

Πριν από λίγες μέρες δημοσιεύτηκε στο ΦΕΚ Β 3344-10.08.2020 η υπ.αριθμ.104627/ΓΔ5 απόφαση της Υπουργού Παιδείας σύμφωνα με την οποία:

* **Η σειρά προτεραιότητας κάλυψης των κενών ορίζεται από τις Διευθύνσεις, ενώ δίνεται η δυνατότητα στους διευθυντές εκπαίδευσης να αξιολογούν και να ιεραρχούν τα κενά.**
* **Επιπλέον, καταργούνται ολοκληρωτικά τα κοινωνικά κριτήρια στις τοποθετήσεις των συμβασιούχων (σε αντίθεση με τις τοποθετήσεις των νεοδιοριζόμενων) κάτι που συνιστά επίθεση σε κατακτημένα δικαιώματα των εργαζομένων.**

**Η παραπάνω κατάσταση αποδεικνύει ένα πράγμα:** Η επιλογή όλων των κυβερνήσεων, διαχρονικά, να διατηρούν χιλιάδες συναδέλφους στην ομηρία της αναπλήρωσης είναι βολική για το κράτος μια και μπορεί να έχει χιλιάδες εργαζομένους λάστιχο, να προσλαμβάνει όσους θέλει, όποτε θέλει, με όποιους όρους θέλει.

**Ενωμένοι και μέσα από τα σωματεία μας μπορούμε να καταφέρουμε πολλά!!**

Είναι επίκαιρο όσο ποτέ το αίτημα για μονιμοποίηση όλων των συμβασιούχων που δούλεψαν τα τελευταία χρόνια στην εκπαίδευση, καθώς οι μόνιμες προσλήψεις στην ειδική αγωγή που ήρθαν ύστερα από αγώνες ετών, είναι σταγόνα στον ωκεανό μπροστά στα χιλιάδες κενά που υπάρχουν στα σχολεία σε Α’ βάθμια και Β’ βάθμια.

Εδώ και τώρα πρέπει να μπει τέρμα στο αίσχος της ελαστικής εργασίας και της αναπλήρωσης. Οι αναπληρωτές καλύπτουν στοιχειώδεις ανάγκες των σχολείων και έπρεπε ήδη να εργάζονται με μόνιμη σχέση εργασίας.

**Απαιτούμε εδώ και τώρα το Υπουργείο Παιδείας:**

* Να καλύψει όλα τα κενά σε μία φάση από την αρχή της χρονιάς, για όλες τις δομές και τις ειδικότητες, ώστε και όλοι οι μαθητές να έχουν τους εκπαιδευτικούς τους από την αρχή, να μη χαθεί ούτε μια ώρα μαθήματος και να μην υπάρξουν αδικίες στις τοποθετήσεις των αναπληρωτών.
* Να υπάρξει γενναία αύξηση των πιστώσεων για αναπληρωτές, ώστε να καλυφθούν οι αυξημένες ανάγκες των σχολείων, εν μέσω πανδημίας.
* Μέτρα στήριξης της διαβίωσης των αναπληρωτών (δωρεάν μετακίνηση, στέγαση, σίτιση κ.α.).
* Οι Διευθύνσεις να δώσουν το σύνολο των κενών της κάθε περιοχής και να μην μπουν σε διαδικασία ιεράρχησής τους. Έτσι μόνο θα πιεστεί και η κυβέρνηση να καλύψει όλα τα κενά άμεσα. Η τοποθέτηση να γίνει με ευθύνη των ΠΥΣΠΕ/ΠΥΣΔΕ.
* Να υπάρξει ειδική μέριμνα για τους συναδέλφους που ανήκουν σε ειδικές κατηγορίες, σε ό,τι αφορά την τοποθέτησή τους στα σχολεία. Δε γίνεται π.χ. ένας συνάδελφος νεφροπαθής να πάει σε περιοχή μακριά από νοσοκομείο.
* Να λυθεί άμεσα, με πολιτική απόφαση, το ζήτημα του παραβόλου και να ενταχθούν όλοι οι συνάδελφοι κανονικά στους πίνακες. Να μην απολυθεί ούτε ένας συνάδελφος.
* Να διορθωθούν άμεσα όλα τα λάθη στη μοριοδότηση των συναδέλφων.
* Μονιμοποίηση όλων των αναπληρωτών που εργάζονται τα τελευταία χρόνια στα σχολεία. Ταυτόχρονη κατάργηση του νόμου σφαγείο – Γαβρόγλου που διατηρεί άθικτο η Ν.Δ.

**Kαλούμε τους αναπληρωτές μέλη του συλλόγου μας να συμμετέχουν σε:**

* **Έκτακτη ανοιχτή διαδικτυακή σύσκεψη της Πρωτοβουλίας την Τετάρτη 19 Αυγούστου στις 8:30μ.μ (Η σύσκεψη θα πραγματοποιηθεί με την πλατφόρμα zoom στη διεύθυνση** [**https://bit.ly/3aopwc6**](https://bit.ly/3aopwc6)**)**
* **Παράσταση διαμαρτυρίας στο Υπουργείο Εσωτερικών για το ζήτημα του παραβόλου και των λαθών των πινάκων του ΑΣΕΠ τη Δευτέρα 24 Αυγούστου στις 10:30π.μ.**
* **Συγκέντρωση διαμαρτυρίας για όλα τα ζητήματα των αναπληρωτών ενόψει της νέας χρονιάς στο Υπουργείο Παιδείας την Τρίτη 25 Αυγούστου στις 11:00π.μ.**

**Κανείς αναπληρωτής απολυμένος! Kανείς συνάδελφος εκτός σχολείου!**